KIRJALLINEN KYSYMYS E-2596/01 esittäjä(t): Erik Meijer (GUE/NGL) komissiolle. Rajat ylittävän valintamyymäläkonsernin lainmukaisten määräysten, työehtosopimusten ja yleisten hyvien tapojen vastainen toiminta.



Virallinen lehti nro 115 E , 16/05/2002 s. 0131 - 0132



KIRJALLINEN KYSYMYS E-2596/01 esittäjä(t): Erik Meijer (GUE/NGL) komissiolle (26. syyskuuta 2001) Aihe: Rajat ylittävän valintamyymäläkonsernin lainmukaisten määräysten, työehtosopimusten ja yleisten hyvien tapojen vastainen toiminta 1. Voiko komissio vahvistaa, että äveriäiden eurooppalaisten Theo ja Karl Albrechtin, joiden varallisuuden arvioidaan olevan yli 28 miljardia euroa ja joiden pääkonttori sijaitsee Saksassa, perustaman ja useassa jäsenvaltiossa kauppaa harjoittavan valintamyymäläkonsernin Aldin toiminnassa pyrkimys vähentää kuluja ei ilmene ainoastaan siten, että kauppatavara tarjotaan asiakkaille lavoilla olevilta pahvilaatikoilta ja kassoilta puuttuvat koodienlukulaitteet ostosten hintojen yhteenlaskemiseksi, vaan ennen kaikkea se ilmenee kovana työpaineena, lukuisina sairaspoissaoloina ja myymälöiden sulkemisina joinakin iltapäivinä viikossa henkilökuntapulan vuoksi? 2. Voiko komissio myös vahvistaa, että kyseinen sisärajat ylittävä yhtymä tarjoaa työntekijöilleen sopimuksia, joiden mukaan heidän on tehtävä vapaaehtoisesti 21,5 tuntia kuukaudessa ylitöitä, sanoo irti kaikki arvostelijansa, torjuu kaikki lehdistön yhteydenotot, siirtää yhtäkkiä työntekijöitä työskentelemään useiden kymmenien kilometrien päähän näiden kodeista, painostaa sairastuneita työntekijöitä näiden kotona ja saa työntekijänsä tekemään 48-tuntisia työviikkoja pakottamalla heidät tekemään työtä myös niinä tunteina, kun heillä on oikeus lyhennettyyn työaikaan? 3. Pitääkö komissio hyväksyttävänä, että kansainvälinen yritys toimii Euroopan unionin sisällä edellisissä kysymyksissä kerrotulla tavalla vastoin lakeja, työehtosopimuksia ja avoimuutta ja yleisiä kohtuullista käytöstä koskevia sopimuksia? 4. Edesauttaako kerrotunlaisen asiain tilan syntymistä se, että yrityksen johto sijaitsee useimmiten jossakin muussa jäsenvaltiossa kuin siinä, missä se harjoittaa liiketoimintaa, jolloin johto voi pysyä piilossa eikä kukaan saa siihen yhteyttä? 5. Mihin toimiin komissio aikoo ryhtyä torjuakseen sisärajojen väärinkäyttöä ja Euroopan sisällä normaaleina pidettyjen työntekijöiden ja työnantajien välisten suhteiden heikentämistä ja poistaakseen kilpailuedut, jotka näihin väärinkäytöksiin syyllistyvät yritykset saavat muihin, lakeja ja työehtosopimuksia noudattaviin yrityksiin nähden? Lähde: Alankomaalainen päivälehti De Volkskrant 3. syyskuuta 2001 Anna Diamantopouloun komission puolesta antama vastaus (12. marraskuuta 2001) Komissiolla ei ole käytettävissään yksityiskohtaisia tietoja arvoisan parlamentin jäsenen mainitsemasta valintamyymäläketjusta. Komissio katsoo, että kuuluu kansallisten viranomaisten toimivaltaan arvioida, ovatko yritykset toimineet työoloja koskevan lainsäädännön tai työehtosopimusten vastaisesti. Se, että yrityksen keskusjohto voi sijaita toisessa jäsenvaltiossa, ei ole esteenä sen jäsenvaltion lainsäädännön noudattamiselle, jossa työntekijät tavallisesti työskentelevät. Komission 18. heinäkuuta 2001 antamassa vihreässä kirjassa yritysten sosiaalisesta vastuusta(1) korostettiin, että yritysten keskeinen haaste nykyaikana on, miten hankkia yrityksen palvelukseen ammattitaitoista henkilöstöä ja pitää tämä henkilöstö yrityksen palveluksessa. Tässä yhteydessä sopivia keinoja voisivat olla elinikäinen oppiminen, työntekijöiden täysivaltaistaminen, tiedotuksen parantaminen koko yrityksessä, työn, perheen ja vapaa-ajan parempi yhteensovittaminen, henkilöresurssien suurempi monipuolisuus, tasa-arvoperiaatteen soveltaminen palkkauksessa ja urakehityksessä, voittojen jakaminen ja osakkuusjärjestelmät sekä huolehtiminen työllistettävyydestä ja turvatusta työpaikasta. (1) KOM(2001) 366 lopullinen.